Godsdienstige leiers kap MadonselaThuli Madonsela. Foto: Werner Beukes/SAPA ‘n Paar Christelike godsdienstige leiers het Thuli Madonsela, die Openbare Beskermer, Donderdag gekritiseer dat sy die atmosfeer in die land “vergiftig”. “Die Openbare Beskermer vergiftig die atmosfeer in die land deur haar houding wanneer sy haar pligte uitvoer, veral in die sake wat verband hou met advokaat Pansy Tlakula en die SAUK se hoof bedryfsbeampte, Hlaudi Motsoeneng,” het biskop Pule Makgethi aan verslaggewers in Johannesburg gesê. Die leiers sê hulle verteenwoordig onafhanklike Afrika-kerke met ŉ gesamentlike lidmaatskap van meer as 1 miljoen mense. Hulle het die media toegespreek uit kommer oor die “demoniese magte wat die rewolusie en vryheid van ons mense wil ontspoor”. Madonsela het in haar verslag, wat in Augustus 2013 vrygestel is, bevind dat Tlakula, voorsitter van die Onafhanklike Verkiesingskommissie (OVK), onreëlmatig opgetree het toe ŉ kantoorgebou vir die OVK in Centurion bekom is. Madonsela het ook bewerings teen Motsoeneng ondersoek nadat sommige personeellede van die SAUK dit onder haar aandag gebring het. Sy het bevind dat sy aanstelling en salarisverhogings onreëlmatig was. Sy salaris het binne een jaar van R1.5 miljoen na R2.4 miljoen verhoog. Makgethi sê hulle respekteer Madonsela se kantoor en haar werk, maar sal dit nie blindelings doen nie. “Ons ondersoek nie die Openbare Beskermer nie, ons reageer net op dit wat ons sien. As gemeenskapsleiers moet ons ons lede lei, opvoed en in kennis stel.” Die leiers se beslissing is dat Madonsela poog om doelbewus die indruk te skep dat Motsoeneng “korrup en onbeheerbaar” is. Met verwysing na Tlakula het Makgethi gesê Madonsela het “insinuasies” gebruik om die gedagtes van die publiek te vergiftig sodat hulle vertroue sal verloor in haar vermoë om die OVK te lei.